b'\n_START_ARTICLE_\nSant Aleix jacent\n_START_SECTION_\nContext hist\xc3\xb2ric\n_START_PARAGRAPH_\nLlu\xc3\xads Bonifa\xc3\xa7 es troba dins del moviment conegut com a Barroc. En l\'\xc3\xa0mbit art\xc3\xadstic, aquest moviment \xc3\xa9s v\xc3\xadctima de la Contrareforma que portar\xc3\xa0 a un gran ressorgiment de l\'art religi\xc3\xb3s. Els personatges m\xc3\xa9s il\xc2\xb7lustres del moment adopten aquest estil de vida, ja que s\xe2\x80\x99utilitza com a s\xc3\xadmbol de poder i ostentaci\xc3\xb3. Des de Madrid arriben les influ\xc3\xa8ncies de la Real Academia de Bellas Artes de San Fernando, de la qual Llu\xc3\xads Bonifa\xc3\xa7 en rep reconeixement, i que comporten la introducci\xc3\xb3 de l\'acad\xc3\xa8mia com a instituci\xc3\xb3 a Catalunya._NEWLINE_La relaci\xc3\xb3 que s\'hi pot trobar entre Sant Aleix jacent i l\'\xc3\xa0mbit art\xc3\xadstic en qu\xc3\xa8 es trobava aquest artista \xc3\xa9s que el tema de la mort i de la pobresa eren representats com a temes principals i normalment des d\'un punt de vista religi\xc3\xb3s, ja que d\'aquesta manera els temes, si estaven condu\xc3\xafts en \xc3\xa0mbits religiosos, podien a arribar a un gran nombre de persones._NEWLINE_Com a exponents de l\'art religi\xc3\xb3s, la nissaga dels Bonifa\xc3\xa7 compr\xc3\xa8n prop de cent vint-i-cinc anys de l\'art catal\xc3\xa0,  de manera que resulta dif\xc3\xadcil i labori\xc3\xb3s estudiar-los per separat i atribuir cadascun d\xe2\x80\x99ells a un moviment.  A m\xc3\xa9s  parlar\xc3\xadem d\xe2\x80\x99escultors amb  tallers independents, una gran producci\xc3\xb3 i una personalitat molt diferent.   .\n_START_SECTION_\nProducci\xc3\xb3\n_START_PARAGRAPH_\nLa realitzaci\xc3\xb3 del retaule de Sant Aleix esdev\xc3\xa9 un moment  molt especial en la carrera de Llu\xc3\xads Bonifa\xc3\xa7.  L\'escultor  accept\xc3\xa0 l\'enc\xc3\xa0rrec de l\'esgl\xc3\xa9sia per realitzar la imatge de Sant Aleix, a petici\xc3\xb3 del seu avi i mestre Llu\xc3\xads Bonifa\xc3\xa7 i Sastre, ja que la fam\xc3\xadlia pel seu origen itali\xc3\xa0 es declarava com a devota de dit Sant.  La religiositat i fanatisme de Llu\xc3\xads Bonifa\xc3\xa7 van fer la resta alhora d\'acceptar la feina._NEWLINE_La capella de Sant Aleix va servir com a sepultura de la fam\xc3\xadlia Bonifa\xc3\xa7, aix\xc3\xad com de la fam\xc3\xadlia Ixart, comerciants vallencs i clients dels escultors Bonifa\xc3\xa7, que a m\xc3\xa9s van esser els pagadors del daurat de l\'obra. A part que es tractava d\'una escultura especial per a Bonifa\xc3\xa7, el contracte es va fer d\'una manera familiar com molts altres, \xc3\xa9s a dir que el contracte consistia en un testimoni de bona fe, on s\'estipulaven els pagaments i les tasques. En aquest cas, la realitzaci\xc3\xb3 de l\'escultura quedava en mans de Bonifa\xc3\xa7 i com s\'ha dit anteriorment, el daurat de la pe\xc3\xa7a corresponia a la casa Ichart, la resta de les despeses van quedar atrubuides a parts iguals. _NEWLINE_Com en treballs anteriors de Llu\xc3\xads Bonifa\xc3\xa7, el vistiplau constant no era en cap cas necessari, ja que l\'escultor havia demostrat ser molt capa\xc3\xa7 i per tant se li permetia una gran llibertat creativa i rara vegada se li fixaven obligacions. El 29 de febrer de 1769, Moss\xc3\xa8n Anton Bonifa\xc3\xa7, oncle de l\'escultor oficia una missa i beneeix el retaule, per\xc3\xb2 no \xc3\xa9s fins al 24 de juny de 1771 quan el mateix Moss\xc3\xa8n Anton diu la primera missa sobre el retaule ja daurat. Com s\xe2\x80\x99ha dit anteriorment per a Llu\xc3\xads Bonifa\xc3\xa7, la imatge de Sant Aleix no era una feina com qualsevol de les que havia realitzat, i com fou el seu desig, en ella hi descansa tota la seva nissaga. Com ens fa saber l\'escriptor C\xc3\xa9sar Martinell en el Llibre de notes de Llu\xc3\xads Bonifa\xc3\xa7 i Mass\xc3\xb3. Escultor de Valls, l\'escultor anomenar\xc3\xa0 a partir d\xe2\x80\x99ara la imatge com \xe2\x80\x9cel meu retaule\xe2\x80\x9d.\n_START_SECTION_\nCapella de Sant Aleix\n_START_PARAGRAPH_\nCom ja s\'ha dit anteriorment, la imatge de sant Aleix es troba a l\'esgl\xc3\xa9sia de Sant Joan Baptista de Valls, en una petita  capella que duu el mateix nom. En el llibre " Els Bonifa\xc3\xa7, una nissaga d\'escultors", els autors Sofia Mata i Jordi Paris ens descriuen la capella de la manera seg\xc3\xbcent: _NEWLINE__NEWLINE_"La capella era molt redu\xc3\xafda, situada a sota d\xe2\x80\x99una de les escales del cor. Aprofitava tot l\xe2\x80\x99espai disponible, que estava decorat amb motllures i plafons. A l\xe2\x80\x99interior de la capella, hi havia, dins d\xe2\x80\x99una urna de vidre, la imatge jacent de Sant Aleix (1.20m), amb alguns elements del vestuari de roba._NEWLINE_ A la part superior, un relleu amb la Mare de D\xc3\xa9u acollint les \xc3\xa0nimes. Al costat _NEWLINE_esquerre, un plaf\xc3\xb3 amb l\xe2\x80\x99escena en qu\xc3\xa8 sant Aleix s\xe2\x80\x99acomiada de la seva esposa al mateix dia de les seves noces, que \xc3\xa9s, suposadament, un retrat de Llu\xc3\xads Bonifa\xc3\xa7 i de la seva esposa. A l\xe2\x80\x99altre costat, un plaf\xc3\xb3 de sant Aleix temptat pel dimoni. Hi havia tamb\xc3\xa9 les imatges de santa Sabina, sant Ferran i santa Teresa. Al frontal de l\xe2\x80\x99altar hi havia els escuts de la fam\xc3\xadlia Bonifa\xc3\xa7 (un cap de perfil, amb una corona reial) i el de la fam\xc3\xadlia Ixart (una xarxa de peixos). Fou consagrat el 17 d\xe2\x80\x99abril de 1769, dia de Sant Aleix, per l\xe2\x80\x99oncle de l\xe2\x80\x99escultor, Mn Anton Bonifaci, beneficiat de l\xe2\x80\x99esgl\xc3\xa9sia de Valls. El retaule va ser daurat abans del 24 de juny de 1771, dia en qu\xc3\xa8 s\xe2\x80\x99hi digu\xc3\xa9 la primera missa, i finalment destru\xc3\xaft el 1936. Actualment es conserven la imatge de sant Aleix, el plaf\xc3\xb3 de les temptacions del sant, el plaf\xc3\xb3 de l\xe2\x80\x99acomiadament de sant Aleix de la seva esposa, i el relleu amb la Mare de D\xc3\xa9u. Totes les peces han estat recentment restaurades."\n_START_SECTION_\nSant Aleix Jacent\n_START_PARAGRAPH_\nEn aquesta escultura Llu\xc3\xads Bonifa\xc3\xa7 i Mass\xc3\xb3 representa a Sant Aleix com el pelegr\xc3\xad que havia estat i que havia tornat a la seva ciutat d\'origen. L\'escultura exempta i jacent de Sant Aleix est\xc3\xa0 representat difunt; aquest porta la roba de pelegrinatge gastada, envellida i esquin\xc3\xa7ada. Un altre dels trets que el descriuen com un peregr\xc3\xad \xc3\xa9s pel fet que l\'est\xc3\xa0tua va descal\xc3\xa7a, aix\xc3\xb2 tamb\xc3\xa9 es pot relacionar amb el pelegrinatge. A la m\xc3\xa0 hi portava una nota enrotllada (actualment desapareguda) que es podria dir que era el document _NEWLINE_identificador del sant. Tamb\xc3\xa9 podem observar el cl\xc3\xa0ssic barret que porten aquelles persones que feien pelegriantge, situat a la paret daurada del fons tot imitant les totxanes d\'un mur real. La imatge de Sant Aleix est\xc3\xa0 tancada dins d\'una vitrina, de manera que sembla que aquest estigui tancat dins d\'una urna funer\xc3\xa0ria. Damunt de l\'urna hi trobem, a la paret, el relleu de la Mare de D\xc3\xa9u amb el seu nen en els seus bra\xc3\xa7os (aix\xc3\xb2 representa que acull l\'\xc3\xa0nima del sant, i al mateix temps, dels familiars Bonifa\xc3\xa7). A sota del Sant, podem observar una placa identificativa daurada on hi apareix el nom del sant i l\'autor de l\'escultura, \xc3\xa9s a dir, Llu\xc3\xads Bonifa\xc3\xa7 i Mass\xc3\xb3._NEWLINE_L\'escultura est\xc3\xa0 feta de talla de fusta policromada i daurada, dit anteriorment. Predominen molt els colors foscos, contraposats amb colors m\xc3\xa9s clars i plans que podem trobar  als plafons de la capella i que tamb\xc3\xa9 es contraposen amb el daurat que es pot trobar en gran part de dins l\'urna.\n_START_SECTION_\nT\xc3\xa8cnica\n_START_PARAGRAPH_\nCom a membre d\xe2\x80\x99aquesta gran nissaga, Llu\xc3\xads \xc3\xa9s hereu  de les t\xc3\xa8cniques escult\xc3\xb2riques dels seus predecessors. Tant l\'avi com el besavi de Llu\xc3\xads li van proporcionar un gran coneixement i d\xe2\x80\x99ells en deriva la seva t\xc3\xa8cnica i estil personal. Llu\xc3\xads Bonifa\xc3\xa7 fou un home meticul\xc3\xb3s, de manera que  va documentar algunes receptes de productes per a treballar la fusta, com la d\xe2\x80\x99un c\xc3\xa8lebre vern\xc3\xads que ell mateix fabricava i que feia servir  sovint en les seves peces com per exemple en la del cadirat del cor de la Seu de Lleida._NEWLINE_Degut al seu alt cost, el daurat i l\'estofat de moltes peces de Bonifa\xc3\xa7 quedaven en mans dels pagadors, que s\xe2\x80\x99encarregaven de facilitar els materials, estris i sis s\xe2\x80\x99esqueia d\xe2\x80\x99altres estufadors o dauradors que poguessin col\xc2\xb7laborar en l\'enllestiment de la pe\xc3\xa7a. Tot i que en el cas de Sant Aleix no es d\xc3\xb3na, en les altres demandes que havia acceptat Bonifa\xc3\xa7, cada cost, cada feina i cada pagador quedaven dictats en el contracte.\n_START_SECTION_\nVida de Sant Aleix\n_START_PARAGRAPH_\nAleix era un patrici rom\xc3\xa0 del segle IV, fill d\'Eufemiano i Agal\xc3\xa9. La llegenda de Sant Aleix ens explica que va ser prom\xc3\xa8s amb Sabina, dona que a la mateixa nit de noces, el va conv\xc3\xa8ncer perqu\xc3\xa8 renunci\xc3\xa9s al matrimoni a canvi d\'una vida lliurada a la fe. D\xe2\x80\x99aquesta manera Aleix ho accept\xc3\xa0 i inici\xc3\xa0 el seu viatge a Terra Santa com a pelegr\xc3\xad. Aleix embarc\xc3\xa0 cap al nord de S\xc3\xadria, passant per Laodicea i despr\xc3\xa9s a Edessa, llocs on vivia demanant almoina. _NEWLINE_Disset anys m\xc3\xa9s tard va tornar a Roma a casa seva com a membre i viatger d\xe2\x80\x99un orde mendicant. Al seu retorn a casa demana almoina per\xc3\xb2 ning\xc3\xba de la fam\xc3\xadlia l\'arriba a recon\xc3\xa8ixer. Va ser acollit a casa seva com a mendicant durant disset anys dormint sota l\'escala de l\'entrada. Aleix, abans de morir va escriure la seva vida en un petit fragment de paper, explicant perqu\xc3\xa8 va renunciar al casament, el viatge a Edessa i la seva vida posterior. Un cop mort, segons la llegenda, el seu pare va poder obrir-li la m\xc3\xa0 per agafar el paper i poder llegir-lo. El seu pare va quedar enormement sorpr\xc3\xa8s al veure que el seu convidat no era un simple mendicant sin\xc3\xb3 el seu propi fill.'